C 214/144
SL
Uradni list Evropske unije
16.6.2023
četrtek 19. januarja 2023
66.
globoko obžaluje, da pet držav članic, in sicer Poljska, Madžarska, Švedska, Danska in Irska, še vedno zavrača sodelovanje v Evropskem javnem tožilstvu; 67. obžaluje, da sodelovanje držav članic v Evropskem javnem tožilstvu ni obvezno; znova poziva ostale države članice, naj se čim prej pridružijo tožilstvu; poziva Komisijo, naj spodbuja sodelovanje v Evropskem javnem tožilstvu s pozitivnimi ukrepi; 68. poudarja, da pravna okvira Evropskega urada za boj proti goljufijam in Evropskega javnega tožilstva jasno določata, da oba urada tesno sodelujeta, hkrati pa spoštujeta svoja mandata, pooblastila in pristojnosti; v zvezi s tem ugotavlja, da je Evropski urad za boj proti goljufijam leta 2021 začel 26 dopolnilnih preiskav in izvedel osem podpornih operacij; ugotavlja, da je Evropskemu javnemu tožilstvu posredoval 167 zadev, predvsem v zvezi z deljenim upravljanjem (63) in neposrednimi odhodki (34) ter v zvezi z notranjimi in mednarodnimi preiskavami (po 25 zadev); pozdravlja, da je Evropsko javno tožilstvo na podlagi tega posredovanja začelo 85 kazenskih preiskav in da se ti primeri nanašajo na ocenjeno skupno izgubo za proračun EU v višini 2,2 milijarde EUR; spodbuja Evropski urad za boj proti goljufijam in Evropsko javno tožilstvo, naj še naprej krepita sodelovanje; 69. ugotavlja, da Evropski urad za boj proti goljufijam dejavno sodeluje z Evropskim računskim sodiščem, Eurojustom in Europolom; pozdravlja skupna prizadevanja Evropskega urada za boj proti goljufijam in Europola za oceno groženj in ranljivosti instrumenta za okrevanje in odpornost ter njuno sodelovanje z drugimi službami Komisije, ki so odgovorne za nadzor mehanizma za okrevanje in odpornost (Generalni direktorat za ekonomske in finančne zadeve ter generalni sekretariat Komisije); pozdravlja skupno poročilo urada Evropskega urada za boj proti goljufijam in Europola o oceni groženj za sklad NextGenerationEU; 70. pozdravlja delovni dogovor med Europolom in Evropskim javnim tožilstvom, ki je začel veljati 19. januarja 2021; ugotavlja, da je bil 3. septembra 2021 podpisan tudi delovni dogovor za okvir za sodelovanje med Evropskim javnim tožilstvom in Evropskim računskim sodiščem; 71. je seznanjen, da sta Evropsko javno tožilstvo in skupina Evropske investicijske banke (EIB) podpisala tudi delovni dogovor, po katerem bo lahko EIB nemoteno posredovala informacije, ki spadajo v pristojnost Evropskega javnega tožilstva, preden generalni inšpektorat EIB sprejme kakršen koli ukrep; 72. poziva k tesnejšemu sodelovanju z Eurojustom; pozdravlja izmenjave strokovnega znanja in udeležencev na seminarjih in drugih predstavitvah, vendar meni, da bi bilo treba prispevek Eurojusta oceniti in opredeliti v okviru strukture za boj proti goljufijam, pri čemer bi se bilo treba opreti na njegovo dopolnjevanje z Evropskim javnim tožilstvom in potrditi sinergije, ki izhajajo iz njegovega sodelovanja z uradom OLAF; 73. pozdravlja začetek delovanja operacije Sentinel in skupne pobude NextGenerationEU – forum za kazenski pregon, ki jo skupaj vodita Europol in Italija ter združuje Europol, Evropsko javno tožilstvo, urad OLAF, Eurojust, Agencijo EU za usposabljanje na področju preprečevanja, odkrivanja in preiskovanja kaznivih dejanj ter države članice, pri čemer zagotavlja forum za izmenjavo obveščevalnih podatkov in usklajevanje operacij za boj proti infiltraciji organiziranega kriminala v zakonito gospodarstvo ter za zaščito svežnja spodbud instrumenta NextGenerationEU s posebnim poudarkom na korupciji, davčnih utajah, poneverbi in pranju denarja; meni, da sta za učinkovito obravnavanje grožnje, ki jo predstavlja organizirani kriminal, ključnega pomena izmenjava najboljših praks ter razvoj skupnih in usklajenih strategij; 74. opozarja, da urad OLAF ni bil ustanovljen le za notranje preiskave, temveč tudi za podporo državam članicam pri zunanjih preiskavah; opozarja, da načelo subsidiarnosti uradu OLAF preprečuje, da bi začel preiskave, kadar so države članice v boljšem položaju za ukrepanje, vendar to uradu OLAF ne preprečuje, da bi opravljal analize ponavljajočih se primerov, trendov in vzorcev ali nadgrajeval izboljšano sodelovanje in uspešno delovanje, ki izhaja iz njegove sposobnosti odkrivanja teh pojavov; 75. v zvezi s carinskimi zadevami priznava izjemno tesno operativno usklajevanje med uradom OLAF, Uradom Evropske unije za intelektualno lastnino, Interpolom in Svetovno carinsko organizacijo; obžaluje pomanjkljivosti sistemov obveščanja držav članic; 76. se zaveda, da sta Komisija in Evropsko javno tožilstvo 18. junija 2021 podpisala upravni dogovor za izvajanje obveznosti vzajemnega obveščanja in posvetovanja iz člena 103(2) uredbe o Evropskem javnem tožilstvu, na podlagi katerega lahko Evropsko javno tožilstvo učinkoviteje preiskuje in kazensko preganja kazniva dejanja, ki škodijo proračunu EU, službe Komisije pa lahko zagotovijo ustrezno upravno, finančno in disciplinsko nadaljnje ukrepanje glede preiskav Evropskega javnega tožilstva, vključno s previdnostnimi ukrepi za zaščito proračuna EU;